Ons inspirasie was die grondpaaie en die prag van die Karoo-vlaktes, die geur van die unieke plantegroei, die geraas van die stilte en die sterre-kombers wat ons snags gekoester het. Met ons vooraf besoek aan die venue om te besluit of ons daar wil trou, wou ons vra of ons die Sondag ná die troue ons eerste boom as ’n egpaar kan plant, selfs al is dit buite die hek. Terwyl ons die seremonie en onthaal met die Sweetfontein-span bespreek het, het hulle uit die bloute gevra of ons ‘n olyfboom op die dag van die troue of net daarna kan plant. Ons het dadelik besef dit is waar die “magic” gaan gebeur.
Wiehan het in spanning by die kansel gewag en gewonder hoe ek gaan lyk. Natuurlik was dit vir hom ’n voorreg dat my ma my aan hom oorgee. Asook die wete dat ons ‘n belofte voor die Here en die gaste afgelê het om ons amptelike eenheid ‘n bevange en lekker huwelik te maak.
Later het ds. Erik se preek die teenwoordige gaste en selfs die oorsese familie wat die hele seremonie via regstreekse WhatsApp-videos en -foto’s beleef het, se harte geraak. Wiehan se verrassing vir my was dat hy Herman Kleinhans as die gaskunstenaar vir die onthaal genooi het. Die twee het ook spesiaal ‘n liedjie vir my oomblikke voor die troue geskryf wat later op die onthaal gesing is. Ons het so lekker op Herman se musiek gedans dat ons van die DJ vergeet het.